Here is a page extracted from Wikipedia that may contain CSS, HTML, and a lot of unformatted text.

Title: محسن لطفى السيد
Content: محسن محمد سعيد لطفى السيد (1926 - 4 مارس 2009) كان مفكر مصرى ليبرالى سكيولارى و عالم مصرولوجيا كبير و من اهم علماء الاثار المصريين واول واحد يترجم كتاب الموتى من اللغه المصريه القديمه للعربى و نشره باسم الخروج الى النهار ، محسن لطفى السيد اصدر كمان كتاب اسمه تفسير كتاب ما هو كائن فى العالم الاخر : مدجات ايمى دوات و بيحكى فيه عن تصورات المصرى القديم عن الحياه بعد الموت و ليه مؤلفات تانيه عن معبد الكرنك و معبد ادفو و نشر مقالات فى مجلات و دوريات مصريه و عالميه.

اول حياته 

محسن لطفى السيد يبقا ابن اخو المفكر و الفيلسوف المصرى احمد لطفى السيد و اتخرج من كلية الحقوق جامعة فؤاد الاول (1947) و سافر بعديها (سنة 1938) على فرنسا عشان ياخد الدوكتوراه فى القانون و درس شويه فى جامعة السوربون. فى باريس زار متحف اللوفر و اتعرف على الاثار المصريه فقرر انه يهجر القانون و المحاماه و يدرس مصرولوجيا (علم المصريات).سافر انجلترا و درس اللغه المصريه القديمه على ايد البروفيسور أندرسون فى جامعة لندن.

فكره 
اسس محسن الصالون الثقافى و كان بيستقبل فيه المثقفين المصريين من كل الاتجاهات مرتين كل اسبوع فى بيته فى مصر الجديده و كان من نتايج اللقاء الاسبوعى دا حزب مصر الام اللى بيدعى لتأكيد هوية مصر و استقلالها و الغاء الدين الرسمى من دستور الدوله لان الدوله لازم تحترم كل الاديان بنفس الدرجه و كان بيدعو لالغاء خانة الديانه من البطاقه الشخصيه لتحقيق مبدأ المساواه بين المواطنين المصريين بغض النظر عن دينهم.حزب مصر الام كان من اهم اهدافه احياء القوميه المصريه و الاعتراف بتاريخ مصر القديم و تدريس اللغات المصريه بمراحلها من اول الهيروغليفى لحد اللغه المصريه الحديثه و الاعتراف بيها كاللغه الام للمصريين. حزب مصر الام اترفض من لجنة الاحزاب و خرج من تحت عبايته الحزب المصرى الليبرالى و اللى لسه تحت التاسيس .

لينكات برانيه 
 اخبار اليوم

مصرولوجيين مصريين
اثريين مصريين
مواليد 1926
وفيات 2009
ليبراليين مصريين